በአዲስ አበባ ከተማ የሀገር አቀፍ ፈተና የሚወስዱ የ12ኛ ክፍል ተማሪዎች አስፈላጊውን ዝግጅት እያደረጉ መሆናቸዉን ገለጹ
በአዲስ አበባ ከተማ የአብዮት ቅርስ መሰናዶ ትምህርት ቤት የሚማሩ የሀገር አቀፍ ፈተና የሚወስዱ የ12ኛ ክፍል ተማሪዎች ለፈተናው በቂ ዝግጅት እያደረጉ መሆናቸዉን ገልፀዋል፡፡ ተማሪዎቹ የተለያዩ አደረጃጀቶችን በመጠቀም በቡድን በማንበብና በመሥራት የተሻለ ውጤት ለማስመዝገብ እየሰሩ መሆናቸውንም ለዋልታ ተናግረዋል፡፡መምህራኖቻቸዉ በተለያዩ ጊዚያት የተሠጡ የፈተና ጥያቄዎችን በማሠራት እና ተጨማሪ እገዛ በማድረግ ድጋፍ እያደረጉላቸው እንደሚገኙም ጠቁመዋል፡፡በፈተና ወቅት በስነልቦናና ተገቢውን ዝግጅት ባለማድረጋቸው ምክንያት  ተማሪዎች   ውጤታቸው  እንዳይበላሽ ሁሉም ተማሪዎች  በአግባቡ መዘጋጀት እንዳለባቸውም አስተያየታቸውን ሰጥተዋል፡፡  በዘንድሮ የትምህርት ዘመን በሀገር ደረጃ ከ284 ሺህ በላይ ተፈታኞች የ12ኛ ክፍል የዩኒቨርሲቲ መግቢያ ፈተናን ለመዉሰድ የተመዘገቡ ሲሆን ፈተናዉም ከግንቦት 27 እስከ ግንቦት 30 ድረስ በ1200 ፈተና ጣቢያዎች እንደሚሰጥም ይጠበቃል፡፡